HMS Decoy (H75)
HMS Decoy (viirinumero H75) oli Britannian Kuninkaallisen laivaston D-luokan hävittäjä, joka palveli maailmansotien välillä ja toisen maailmansodan alussa. Alus siirrettiin Kanadan laivastolle 12. huhtikuuta 1943 nimellä "HMCS Kootenay".
Alus tilattiin 2. helmikuuta 1931 John I. Thornycroftilta Woolstonista osana vuoden 1930 laivasto-ohjelmaa. Aluksen valmistuskustannukset olivat 225236 puntaa ilman Amiraliteetin toimittamia ase- ja viestijärjestelmiä.
"HMS Decoy" aloitti palveluksensa Välimeren laivastossa, josta se siirrettiin alkuvuodesta 1935 Kauko-Itään ja edelleen Intian valtamerelle.
"HMS Decoy" siirrettiin syyskuussa 1939 21. Hävittäjälaivueen mukana Välimeren laivastoon. Alus siirrettiin marraskuussa Maltalla telakalle, josta palattuaan se määrättiin Freetowniin. Alus saapui tammikuussa 1940 Freetowniin.
"HMS Decoy" siirrettiin huhtikuussa 10. Hävittäjälaivueeseen ja se matkasi laivueeseensa Maltalle. Alus suojasi 12. toukokuuta ANZAC-joukkoja kuljettanutta saattuetta US2 Punaisella merellä yhdessä sisaraluksensa "HMS Defenderin" kanssa.
"HMS Decoy" osallistui 20. kesäkuuta Bardian pommitukseen suojaamalla Ranskan laivaston taistelulaiva "Lorrainea". Alus osallistui 27. kesäkuuta operaatio MA3:een, joka sittemmin peruutettiin.
"HMS Decoy" piti otti osaa 27. kesäkuuta operaatio MA3:een, mutta operaatio peruutettiin risteilijöiden ammustäydennystarpeen vuoksi. Alus palasi 30. kesäkuuta laivaston mukana Aleksandriaan. Laivasto suoritti operaation lopulta 7. heinäkuuta, jonka aikana otettiin yhteen Italian laivaston kanssa 9. heinäkuuta Calabrian taistelussa.
"HMS Decoy" suojasi 23. elokuuta risteilijä "HMAS Sydneyä" sen tulittaessa Bomban lentokenttää. Alus otti 30. elokuuta osaa operaatio MB3:n saattueen MS2:n suojaamiseen. Saattue saapui 2.syyskuuta Maltalle, minkä jälkeen suojattiin lentotukialus "HMS Illustriousin" matka Aleksandriaan (operaatio Hats).
"HMS Decoy" suojasi 3. syyskuuta risteilijöitä "HMS Orion" ja "HMAS Sydney" niiden tulittaessa Scarpantoa. Alus upotti yhdessä "HMS Ilexin" kanssa Italian laivaston MAS537:n toisen torpedoveneen päästessä pakenemaan.
"HMS Decoy" suojasi 8. lokakuuta operaatio MB6:n saattuetta MF3:n Maltalle ja paluumatkalla saattueen MF4:n Egyptiin. Alus irrotettiin 11. lokakuuta saattueesta hinaamaan miinaan ajanutta "HMS Imperialia".
"HMS Decoy" suojasi 6. marraskuuta operaatio MBS:n saattuetta MD3 Maltalle. Paluumatkalla alus suojasi 10. marraskuuta saattuetta ME3. Alus joutui 13. marraskuuta Aleksandrian satamassa ilmahyökkäyksen kohteeksi, jolloin siihen osui pommi aiheuttaen pahaa tuhoa. Seuraavana päivänä aluksella suoritettiin tilapäiskorjauksia ja se siirrettiin Maltalle telakalle.
"HMS Decoy" kärsi 19. tammikuuta 1941 telakalla ollessaan lisävaurioita ilmahyökkäyksessä. Alus palasi palvelukseen 21. helmikuuta, jolloin se suojasi operaatio MC8:n saattueita.
"HMS Decoy" ja "HMS Hereward" laskivat 25. helmikuuta Commando-osaston maihin Kastelorizolle (operaatio Abstention). Seuraavana päivänä Italian maavoimat valtasivat saaren takaisin hävittäjien ollessa noutamassa lisäjoukkoja. Alukset evakuoivat 28. helmikuuta joukot saarelta.
"HMS Decoy" suojasi maaliskuussa joukkojenkuljetussaattueen Kreikkaan (operaatio Lustre). Alus suojasi 20. maaliskuuta operaatiossa MC9 saattueen MW6 matkan Egyptistä Maltalle. Se palasi 26. maaliskuuta Aleksandriaan.
"HMS Decoy" suojasi 18. huhtikuuta laivaston mukana operaatio MD3:ssa "HMS Breconshiren" siirron Maltalle sekä palaavaa saattuetta ME7 Aleksandriaan. Alus osallistui 24.-28. huhtikuuta liittoutuneiden joukkojen evakuointiin Kreikasta (operaatio Demon).
"HMS Decoy" kuljetti toukokuussa Kreikan kuninkaan Aleksandriaan. Alus osallistui toukokuun lopulla Kreetan taisteluihin, jonka aikana se kärsi 31. toukokuuta vaurioita ilmahyökkäyksissä.
"HMS Decoy" tuki kesäkuussa Syyrian operaatioita, joiden aikana se pyrki estämään Vichyn Ranskan alueella toimivien hävittäjien operaatiot maihinnousuosastoa vastaan (operaatio Exporter). Operaation päätyttyä alus liitettiin rannikkolaivueeseen tukemaan Tobrukin taistelua. Se kärsi vaurioita 9. heinäkuuta suojatessaan saattuetta Tobrukiin.
"HMS Decoy" palasi 17. marraskuuta normaaliin laivastopalvelukseen. Alus osallistui 15. joulukuuta operaatio MF1:een, joka kuljetti polttoainetäydennyksen Maltalle.
"HMS Decoy" oli tammikuun 1942 korjattavana Maltalla telakalla. Alus palasi palvelukseen 8. helmikuuta ja se purjehti 12. helmikuuta Maltalta suojaten saattuetta ME10 (operaatio MF5). Se saapui 16. helmikuuta Aleksandriaan.
"HMS Decoy" siirrettiin maaliskuussa Itäiseen laivastoon Colomboon ja se liitettiin 31. maaliskuuta 2. Hävittäjälaivueeseen. Alus siirtyi 6. huhtikuuta laivaston mukana Kilindiniin, josta se määrättiin elokuussa palaamaan kotimaahan.
"HMS Decoy" purjehti syyskuussa Hyväntoivonniemen reittiä Freetowniin, jonne se joutui jäämään saattueiden suojaamiseksi. Alus saapui 29. lokakuuta Greenockiin. Se siirrettiin 3. marraskuuta Palmerin telakalle.
Telakalla alukselle asennettiin tammi-helmikuussa 1943 tyypin 271 merivalvontatutka, radiopeilausjärjestelmä sukellusveneiden radiolähetysten peilaamista varten ja tyypin 291 ilmavalvontatutka. Aluksen siirto Kanadan laivastolle hyväksyttiin maaliskuussa sen ollessa edelleen telakalla.
"HMS Decoy" otettiin 12. huhtikuuta palvelukseen Kanadan laivastossa nimellä "HMCS Kootenay".